... अंग्रेजों का अप्रत्यक्ष शासन होने के कारण बाहर से आने वाले लोगों की तादाद और उनके बढ़ते प्रभाव नें भी आग में घी डालने का काम किया।... यह भी सच है कि कुछ सुलगती हुई आग में घी डालने का काम राजपरिवार की आंतरिक राजनीति ने भी किया था। यह आंदोलन उग्र हो गया। ऐसी क्रांति घट गयी जिसकी कल्पना न राजा नें की थी, न ही राय बहादुर पंडा बैजनाथ नें और न ही इन कठपुतलियों के पीछे बैठी अंग्रेज हुकूमत ने। गुंडाधुर इस क्रांति का अगुआ था और उसके क्रांति का प्रतीक डारा मिरि (आम की डाल पर लाल मिर्च बाँध कर इस प्रतीक को बनाया गया था) का गाँव-गाँव में स्वागत हुआ, ज्योत से ज्योत जलने लगी। एकाएक बस्तर जाग गया। राजा, दीवान और अंग्रेजी हुकूमत की नींद हराम हो गयी कि ऐसे असाधारण आंदोलन परिवर्तन की ताकत रखते हैं।... फिर वह सब कुछ हुआ जिसके लिये अंग्रेज जाने जाते हैं। राजा ने तार से अंग्रेज आकाओं को सूचित किया और आनन फानन में मदद पहुँची भी। क्रांतिकारी, दीवान पंडा बैजनाथ की तलाश में आकाश पाताल एक किये हुए थे और साथ ही साथ उनके निशाने पर थे सरकारी संस्थान, संचार के साधन, मुनाफाखोर व्यापारी और अंग्रेजी सरकार के प्रतिनिधि। गोलियाँ चलती रहीं, लाशें बिछती रहीं और यह आंदोलन उग्र से उग्रतर होता रहा। और तब तक सफलता पूर्वक इस आन्दोलन ने अंग्रेजों को यह पाठ पढ़ाया कि आदिम होना नासमझ होना नहीं है या कि वे शोषित रहने के लिये कत्तई तैयार नहीं हैं जब तक अपनी प्रचलित फूट डालो और शासन करो की नीति के तहत अंग्रेजो नें इस अंचल में जयचंद नहीं तलाश लिया। आन्दोलनकारियों में से एक सोनू माँझी को अंग्रेजो नें अपनी ओर मिला लिया जिसकी मुखबिरी पर एक बड़ा नर-संहार हुआ। कुचल दिया गया आन्दोलन, क्रांति की निर्मम हत्या कर दी गयी।